A Tanács 1138/98/EK rendelete
(1998. május 28.)
az egyes harmadik országokból történő behozatalra vonatkozó közös szabályokról szóló 519/94/EK rendelet II. és III. mellékletének módosításáról
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel az 519/94/EK rendelet [1] a Kínai Népköztársaság tekintetében az e rendelethez tartozó II. mellékletben felsorolt kontingenseket és az ahhoz tartozó III. mellékletben felsorolt ellenőrző intézkedéseket vezetett be;
mivel a kontingensek létrehozásával a Tanács célja az érintett közösségi iparágak védelmének megfelelő szintje és a Kínával folytatott kereskedelem elfogadható szintjének fenntartása közötti egyensúly megtalálása volt, a különböző érdekeket is figyelembe véve;
mivel a fő gazdasági mutatók elemzése, különös tekintettel a kínai behozatal mértékére és piaci részesedésére, ahhoz a következtetéshez vezet, hogy a 950341, a 950349 és a 950390 HR/KN-kódok alá tartozó, játékokra vonatkozó kontingenseket el kell törölni, és hogy ezek eltörlése sem a fenti célokkal nem lenne összeegyeztethetetlen, sem a közösségi piacot nem zavarná meg;
mivel a kontingensek kezelése során szerzett tapasztalatok figyelembevételével, az érintett közösségi termelők helyzete azt jelzi, hogy a kontingensek 5 %-os növelése megfelelő lenne, és sem a fenti célokkal nem lenne összeegyeztethetetlen, sem a közösségi piacot nem zavarná meg; mivel azonban lábbeli esetében az iparág különösen érzékeny természete azt jelzi, hogy egyelőre semmilyen mértékű növelés nem lenne helyes;
mivel a termékeket, amelyek tekintetében a kontingenseket e rendelettel eltörlik, mindamellett előzetes közösségi felügyeletnek kell alávetni az érintett termékek behozatalának mértéke és árai megfelelő ellenőrzésének biztosítása érdekében;
mivel emiatt az 519/94/EK rendelet értelmében bevezetett mennyiségi kontingenseket és felügyeleti intézkedéseket módosítani kell,
ELFOGADTA EZT A RENDELETET:
1. cikk
Az 519/94/EK rendelet II. és III. mellékletének helyébe e rendelet I. és II. melléklet lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1998. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. május 28-án.